SAP (חברה)

החברה

השם SAP הוא ראשי תיבות של Systeme, Anwendungen, Produkte in der Datenverarbeitung (מקור - גרמנית), בעברית: 'מערכות - יישום - מוצרים בעיבוד נתונים' ובאנגלית 'systems - applications - products in data processing'. 
החברה נוסדה ב- 1972 בידי עובדי IBM לשעבר, קלאוס וורנראות'ר, הקטור הנס וורנר, קלאוס צירה, דייטמר הופ והאסו פלאטנר. 
החברה מפעילה מרכזי פיתוח (SAP Labs) בשמונה מדינות ברחבי העולם: גרמניה (בה עובדים כמחצית מכלל עובדי החברה), ארצות הברית (בקליפורניה), סין, הודו, קנדה, ישראל, בולגריה והונגריה, ופעילה ב-180 מדינות. לחברה גם קרן השקעות בסטארטאפים בשם SAP.io.
בשנת 2008 רכשה SAP את חברת Business Objects שהייתה אחת החברות המובילות בעולם בתחום הבינה העסקית (Business Intelligence). במאי 2010 הודיעה החברה על רכישת חברת בסיסי הנתונים Sybase בתמורה ל-5.8 מיליארד דולר.  
החברה פעילה מאד בתחום מחשוב הענן ורכשה מספר חברות בתחום מאז שנת 2012, על מנת להתמודד עם המתחרה העיקרית שלה, חברת אורקל. בין הרכישות, חברת Concur שנרכשה ב-8.3 מיליארד דולר ב-2014. פתרון הענן העיקרי של החברה נקרא HANA, והפך לאחד ממנועי ההכנסות העיקריים של החברה.  זוהי פלטפורמת פיתוח, המספקת תשתית וכלים לבניית יישומי ביג דאטא הדורשים ביצועים גבוהים. החברה גם הגדילה מאז 2016 את פעילותה בתחום האינטרנט של הדברים (IoT). בינואר 2019 הודיעה החברה על קיצוץ של ארבעת אלפים עובדים במסגרת תוכנית אסטרטגית למעבר לטכנולוגיות ענן מודרניות.
באוקטובר 2019 הודיע מנכ"ל החברה ביל מקדרמוט שיפרוש מתפקידו אחרי 9 שנים בתפקיד.

פעילות החברה בישראל

מרכזי הפיתוח מפתחים את מוצרי התוכנה, ובין המעבדות המובילות נמצאת SAP Labs Israel המעסיקה (נכון לשנת 2017) כ-700 עובדים במרכז ברעננה. בעבר היה לחברה גם מרכז בכרמיאל שנסגר ב-2014.
מרכז הפיתוח הוקם ב-1998 ומאז SAP רכשה ומיזגה 7 חברות הזנק אל תוך מרכז הפיתוח הישראלי, בין היתר חברת טופטיר, שייסדו ראובן ושי אגסי ב-440 מיליון דולר ונרכשה ב-2001, וחברת גיגיה (Gigya) שמנתחת התנהגות גולשים ונרכשה ב-2017 על ידי SAP עבור כ-350 מיליון דולר. 
חברת נס טכנולוגיות יצגה את פעילות SAP עד יולי 2008. החל מיולי 2008 נרכשה פעילות מכירת הרישיונות של NESS על ידי SAP העולמית והועברה לאחריות SAP תחת חברת SAP Israel שקמה כחברת בת ל SAP Labs Israel.
בפברואר 2002 צורף הישראלי שי אגסי כאחד משבעת חברי הנהלת SAP העולמית והיה לחבר הדירקטוריון הראשון שאינו גרמני, ושימש כטכנולוג הראשי של החברה. במשך שנה זו עמד בראש פרויקט הפיתוח של תוכנת ומתודולוגיית NetWeaver של SAP, עד שעזב בשנת 2007 לטובת הקמת מיזם בטר פלייס.

SAP Business One

מוצר שפותח במקור על ידי חברת מנהל הישראלית, ונרכש על ידי SAP.
מוצר זה מהווה פתרון ERP לעסקים קטנים ובינוניים
SAP Business ByDesign
מוצר זה מהווה פתרון ERP כולל בענן במודל תוכנה כשירות (SAAS), מיועד לעסקים בינוניים ובעיקר לחברות צומחות

XI

ניהול אינטגרציה בין מערכות שונות בארגון.
בגרסאות החדשות נקרא PI - PROCESS INTEGRATION.
ל PI שני מרכיבים מרכזיים: מרכיב EAI ומרכיב BPM
מרכיב ה BPM מתבסס על מנוע ה Workflow של SAP.
בדומה למוצרי (EAI (Enterprise Application Integration שונים כגון Microsoft Biztalk Server ו-TIBCO, ה XI עושה שימוש במתאמים (Adapters) כדי לאפשר תאימות לסטנדרטים שונים של תקשורת.

Duet

מוצר המקשר בין Microsoft Office למערכת ה R/3 של SAP. המוצר מפותח במסגרת פרויקט משותף של חברת Microsoft וחברת SAP.
גרסה ראשונה של המוצר מקשרת בין Microsoft Outlook למערכת ה ERP של SAP ואינה מאפשרת עריכת התאמה אישית למוצר (פברואר 2007).

SDN

קהילת המפתחים של SAP – מהווה ערוץ לשיתוף פעולה למפתחים, ארכיטקטים, יועצים ומיישמים של מוצרי SAP.
ב SDN ניתן למצוא פורומים, ספרייה טכנית, גלריית קודים, בלוגים ואמצעי לימוד אלקטרונים.
כל אלו תומכים בתקשורת פתוחה.
ב SDN ניתן למצוא מידע על מוצרי וטכנולוגית SAP, אך גם על שימושי מערכות מידע ותהליכים המשפיעים על המערכות בארגונים.

BPX

קהילת מומחי התהליכים העסקיים Business Process Expert. אלו הם אנשים בתוך (או מחוץ) הארגון – שתפקידם לגשר בין אנשי מערכות מידע לאנשים שאחראיים על התהליכים העסקיים בתוך הארגון.
מומחים אלו מבינים היטב את התהליכים העסקיים בארגון מחד, ומבינים את הטכנולוגיות ואת ההשפעה שלהן מאידך. 
הקהילה מספקת למומחים אלו ערוץ תקשורת לדון בתהליכים עסקיים שקיימים בתעשיות השונות (best practices) – באמצעות פורומים, בלוגים, מאמרים ועוד.